Johan Christian Tandberg Castberg

Johan Christian Tandberg Castberg (født 13. oktober 1827 i Fredrikstad, død 8. desember 1899 i Trondheim) var en norsk tolltjenestemann og avisredaktør samt stortingsrepresentant i tre perioder. Han var sønn av Peter Hersleb Harboe Castberg. 

Han var en kort tid til sjøs, før han gjennomgikk middelskolen i Larvik og ble student med haud i 1846, juridisk kandidat med samme karakter i juni 1850. Deretter var han en tid inspektør ved Sandefjords badeanstalt, ble undertollbetjent i 1856 og 26. mai 1866 overtollbetjent først i Brevik, så i Skien. 

Han var i mange år medlem av bystyret i Skien, ordfører i flere år. I 1874 startet han avisen Varden, som han var redaktør av de ti første årene den kom ut.

Han var stortingsrepresentant fra Skien 1877–1879, var da medlem i protokollkomiteen, og 1880–1882, formann i tollkomiteen. I 1884 ble han valgt av Stortinget til administrator ved Skiens avdeling av Norges Bank. 1886 ble han igjen valgt til Stortinget som 1. representant for Venstre fra Skien.

Han var far til politikeren Johan Castberg og fiolinisten Torgrim Castberg.

Fra 1897 var Castberg tollinspektør i Trondheim, hvor han også døde.

Referanser

Eksterne lenker 
 

Norske embets- og tjenestemenn
Norske redaktører
Stortingsrepresentanter 1877–1879
Stortingsrepresentanter 1880–1882
Stortingsrepresentanter 1886–1888
Stortingsrepresentanter for Telemark
Stortingsrepresentanter fra Venstre
Ordførere i Skien
Personer fra Fredrikstad kommune
Personer fra Larvik kommune
Personer fra Skien kommune
Castbergslekten